Եկամտային հարկի վերաբերյալ առաջին հաշվետվությունները գործատուները հարկային մարմին պետք է ներկայացնեն մինչև 2013թ. փետրվարի 20-ը: Էլեկտրոնային հաշվետվությունների ներկայացման համար, ինչպես նշվել է վերը, գործատուները պարտավոր են ունենալ էլեկտրոնային ստորագրություններ: Դրանք ստանալու համար նրանք պետք է դիմեն համապատասխան մարմին մինչև 2013 թվականը: Այս միջանկյալ գործընթացը հնարավորինս արագ կազմակերպելու համար պետությունը մշակել է խթան. 2012թ. սեպտեմբերի 13-ին կայացած ՀՀ կառավարության հերթական նիստում որոշում է կայացվել, համաձայն որի` այն տնտեսվարող սուբյեկտները, որոնք մինչև 2012թ. նոյեմբերի 30-ը կստանան էլեկտրոնային ստորագրություններ և նույնականացման քարտեր, 2013-ին նրանց էլեկտրոնային ստորագրության սպասարկման վարձավճարը (տարեկան 3000 դրամ) կֆինանսավորվի պետական բյուջեի հաշվին: